รัฐบาลไทย-ข่าวทำเนียบรัฐบาล-กระทรวงเกษตรฯ เปิดตัวยิ่งใหญ่ "5 ประสาน สืบสานเกษตรทฤษฎีใหม่ ถวายในหลวง”
วันศุกร์ที่ 24 กุมภาพันธ์ 2560
กระทรวงเกษตรฯ เปิดตัวยิ่งใหญ่ "5 ประสาน สืบสานเกษตรทฤษฎีใหม่ ถวายในหลวง”
กระทรวงเกษตรฯ เปิดตัวยิ่งใหญ่ "5 ประสาน สืบสานเกษตรทฤษฎีใหม่ ถวายในหลวง” ผนึกกําลังทุกภาคส่วน น้อมนําศาสตร์พระราชาขับเคลื่อนโครงการเกษตรทฤษฎีใหม่ 70,000 ราย ให้สําเร็จในปี '60
กระทรวงเกษตรและสหกรณ์จัดงาน "5 ประสาน สืบสานเกษตรทฤษฎีใหม่ ถวายในหลวง” ณ โรงแรมรามาการ์เด้นส์ กรุงเทพฯ โดยมี พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เป็นประธานในพิธี พร้อมด้วยผู้ร่วมงานจาก ภาครัฐ หน่วยงานของกระทรวงเกษตรและสหกรณ์ ภาคเอกชน สถาบันการศึกษา ปราชญ์เกษตร และตัวแทนเกษตรกรที่เข้าร่วมโครงการจาก 77 จังหวัด ทั่วประเทศ เข้าร่วมงานประมาณ 1,300 คน ​
พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์เปิดเผยว่า เพื่อเป็นการน้อมรําลึกในพระมหากรุณาธิคุณอันหาที่สุดมิได้ของพระบาทสมเด็จพระปรมินทรมหาภูมิพลอดุลยเดชที่ทรงมีต่อปวงชนชาวไทย กระทรวงเกษตรและสหกรณ์ จึงได้มีนโยบายจัดทําโครงการเกษตรทฤษฎีใหม่ขึ้น โดยส่งเสริมให้เกษตรกรที่มีความสมัครใจจาก 882 อําเภอ รวม 70,000 ราย ได้น้อมนําหลักเกษตรทฤษฎีใหม่ไปปรับใช้ในพื้นที่ของตนเองอย่างเหมาะสม ให้สอดคล้องกับสภาพพื้นที่ของเกษตรกร โดยมุ่งหวังจะช่วยพัฒนาคุณภาพชีวิตของเกษตรกรในการลดรายจ่าย เพิ่มรายได้ อันเกิดจากการพัฒนาศักยภาพของตนเอง ครอบครัว และชุมชน โดยการสร้างอาชีพอย่างเหมาะสมกับทรัพยากรและปัจจัยการผลิตที่มีอยู่อย่างคุ้มค่า โดยได้คัดเลือกเกษตรกรที่มีความพร้อมเพื่อดําเนินการในปี 2560 จํานวน 70,000 ราย
ทั้งนี้ การจัดงาน "5 ประสาน สืบสานเกษตรทฤษฏีใหม่ ถวายในหลวง” มีวัตถุประสงค์ เพื่อรําลึกในพระมหากรุณาธิคุณ และเผยแพร่พระเกียรติคุณพระบาทสมเด็จพระปรมินทรมหาภูมิพลอดุลยเดช และให้ผู้ร่วมงานได้มีความรู้ความเข้าใจเกี่ยวกับการดําเนินกิจกรรมการเกษตรตามแนวเกษตรทฤษฎีใหม่มากยิ่งขึ้น รวมทั้งเป็นส่วนหนึ่งในการขับเคลื่อนโครงการเกษตรทฤษฎีใหม่สู่ความยั่งยืนและขยายผลออกสู่วงกว้าง ตลอดทั้งเป็นการเผยแพร่แนวพระราชดําริเกษตรทฤษฎีใหม่ไปสู่สาธารณชน ทําให้เกษตรกรทั่วไปมีแรงบันดาลใจในการน้อมนําแนวเกษตรทฤษฎีใหม่ไปปรับใช้ในกิจกรรมการเกษตรของตนเอง ควบคู่กับการใช้ประโยชน์การอนุรักษ์ดินและน้ํา สามารถพัฒนาคุณภาพความเป็นอยู่ให้ดียิ่งขึ้น ​
สําหรับบทบาทของ 5 ประสาน ประกอบด้วย 1.เกษตรกร โดยเริ่มต้นจากให้เกษตรกรเป็นศูนย์กลาง ที่ต้องมีความพร้อม มีความสมัครใจในการเข้าร่วมโครงการ เริ่มจากทําแบบง่าย ลงทุนน้อย แล้วค่อย ๆ ขยายตามฐานะของตนเอง 2. ปราชญ์เกษตร/เกษตรกรต้นแบบ/ศพก./ศูนย์เรียนรู้เศรษฐกิจพอเพียง ซึ่งทําหน้าที่เป็นครูพี่เลี้ยงในการสร้างแรงบันดาลใจ แนะนําให้ความช่วยเหลือ และส่งเสริมความรู้ให้แก่เกษตรกร 3. ภาครัฐ โดยกระทรวงเกษตรฯ เป็นหลักในการบูรณาการร่วมกับหน่วยงานที่เกี่ยวข้อง โดยจัดกลุ่มเกษตรกรตามความพร้อม เพิ่มพูนองค์ความรู้ สํารวจความต้องการของเกษตรกร ตลอดทั้งประสานหน่วยงานให้ความช่วยเหลือเกษตรกรทุกขั้นตอน 4. ภาคเอกชน โดยสนับสนุนทุนเริ่มต้น/ปัจจัยการผลิตให้แก่เกษตรกร ลงพื้นที่ติดตามเยี่ยมเยียน/ให้คําแนะนํา ตลอดทั้งจัดหาตลาดให้แก่เกษตรกร และ 5. สถาบันการศึกษา สนับสนุนองค์ความรู้ และเทคนิคการบริหารจัดการให้แก่เกษตรกร โดยมีการขับเคลื่อนเป็น 3 ระยะ ได้แก่ ระยะที่ 1 เดือน ก.พ.- เม.ย. 60 โดยเริ่มต้นจากเกษตรกรกลุ่มแรกที่มีความพร้อมมาก และยังไม่เคยทําเกษตรกรทฤษฎีใหม่มาก่อน จํานวน 21,000 ราย ระยะที่ 2 เดือน พ.ค.- ก.ย. 60 ส่งเสริมในกลุ่มเกษตรกรที่มีความพร้อมปานกลาง จํานวน 42,000 ราย และระยะที่ 3 เดือน ต.ค.- ธ.ค.60 ส่งเสริมในกลุ่มเกษตรกรที่มีความพร้อม 7,000 ราย หรือมากกว่า ​
ในส่วนการดําเนินงานโครงการฯ แบ่งเป็น 4 ระยะ ได้แก่ ระยะที่ 1 เดือน ม.ค.- ก.พ. 60 โดยกําหนดผู้ร่วมบูรณาการทั้ง 5 ประสาน และพบปะสร้างการรับรู้ร่วมกัน ระยะที่ 2 เดือน มี.ค. – เม.ย.60 ส่งเสริมให้เกษตรกรปรับ/เปลี่ยนพัฒนาตนเอง โดยปราชญ์เกษตรช่วยเพิ่มพูนองค์ความรู้เชิงปฏิบัติการตามแนวเกษตรทฤษฎีใหม่ให้แก่เกษตรกร การวิเคราะห์ตนเอง และวางแผนการผลิตตามศักยภาพ ระยะที่ 3 เดือน พ.ค.- ส.ค. 60 การขับเคลื่อนการดําเนินงานในลักษณะเพื่อนช่วยเพื่อน โดยดําเนินกิจกรรมตามแผนการผลิต ซึ่งภาคเอกชนจะสนับสนุนจัดหาปัจจัยการผลิตตามแผนที่เกษตรกรวางไว้ โดยมีภาครัฐให้การสนับสนุน ขณะที่ปราชญ์เกษตรจะคอยให้คําแนะนําเป็นที่ปรึกษา ติดตามต่อเนื่อง โดยส่งเสริมให้เกษตรกรดําเนินกิจกรรมการผลิตที่ง่ายและหลากหลาย เน้นกิจกรรมที่เกิดการเกื้อกูลกันภายในฟาร์มตามศักยภาพฐานะของตนเอง ตลอดทั้งวางแผนการตลาด และ ระยะที่ 4 เดือน ก.ย. - ธ.ค. 60 การติดตามเยี่ยมเยียน และประเมินผลความสําเร็จ เพื่อนําไปปรับแผนปฏิบัติงานให้เหมาะสมในเกษตรกรแต่ละราย ตลอดทั้งประเมินความยั่งยืน เพื่อปรับแนวปฏิบัติให้เกษตรกรสามารถขับเคลื่อนไปด้วยตนเองได้ในระยะยาวต่อไป
"เหตุที่กําหนดให้วันนี้ ( 23 ก.พ. 60) เป็นวันเปิดตัวโครงการเกษตรทฤษฎีใหม่ 70,000 แห่งทั่วประเทศ เนื่องจากตรงกับวันที่ 23 กุมภาพันธ์ 2538 ที่พระบาทสมเด็จพระปรมินทรมหาภูมิพลอดุลยเดช ทรงรับสั่ง เรื่อง เกษตรทฤษฎีใหม่ ณ มหาวิทยาลัยแม้โจ้ จ.เชียงใหม่ ดังนั้น กระทรวงเกษตรฯ จึงได้กําหนดให้วันดังกล่าวเป็นวันเปิดตัวโครงการเกษตรทฤษฎีใหม่ ที่จะดําเนินการให้แล้วเสร็จภายใน ปี 2560 โดยบูรณาการร่วมกันทั้ง 5 ภาคส่วนสําคัญดังกล่าว ซึ่งที่ผ่านมายังมีเกษตรกรบางรายยังทําเกษตรทฤษฎีใหม่ไม่ถูกหลักวิธี เช่น ปลูกพืชในพื้นที่ที่ไม่เหมาะสม ทําให้ผลผลิตไม่ได้ประสิทธิภาพเท่าที่ควร ดังนั้น กระทรวงเกษตรฯ จึงมุ่งมั่นที่จะบูรณาการร่วมกับเกษตรกรและภาคส่วนอื่นๆที่เกี่ยวข้อง ร่วมสืบสานโครงการเกษตรทฤษฎีใหม่ให้ประสบผลสําเร็จและเกิดประสิทธิภาพมากยิ่งขึ้น ซึ่งคาดว่า หากเกษตรกรได้น้อมนําศาสตร์พระราชามาทําเกษตรทฤษฎีใหม่ สามารถยืนอยู่ได้ด้วยตนเอง โดยลดค่าใช้จ่ายได้เป็นพื้นฐานในระยะแรก ในระยะต่อไปเกษตรกรก็จะสามารถขยายไปสู่การทําเกษตรแบบประณีตอย่างมีประสิทธิได้ โดยตั้งเป้าหมายให้สําเร็จ 70,000 รายในปีนี้ และขยายผลเพิ่มจํานวนมากขึ้นในปีต่อไป" พลเอก ฉัตรชัย กล่าว ​
สําหรับกิจกรรมภายในงาน "5 ประสาน สืบสานเกษตรทฤษฎีใหม่ ถวายในหลวง” ประกอบด้วย การมอบนโยบายขับเคลื่อนโครงการเกษตรทฤษฎีใหม่ โดย พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ กิจกรรมการมีส่วนร่วมในการขับเคลื่อนโครงการเกษตรทฤษฎีใหม่ 5 ประสาน การร่วมปฏิญาณตนในการน้อมนําศาสตร์ของพระราชา เกษตรทฤษฎีใหม่มาปฏิบัติ การบรรยาย เรื่อง "ในหลวงกับเกษตรทฤษฎีใหม่” การเสวนาโต๊ะกลม ร่วม 5 ประสาน : แนวปฏิบัติการขับเคลื่อนโครงการเกษตรทฤษฎีใหม่สู่ความสําเร็จอย่างยั่งยืน (แนวทางปฏิบัติในระดับพื้นที่) โดยแยกกลุ่มเป็น 18 กลุ่มจังหวัด และการจัดนิทรรศการศาสตร์พระราชา "เกษตรทฤษฎีใหม่” และ นิทรรศการปราชญ์เกษตรต้นแบบ 4 ภาค
----------------------------------------------
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai